钦定古今图书集成/明伦汇编/交谊典/第041卷 > 礼记 > 《报庞惠恭书》应玚
## 钦定古今图书集成/明伦汇编/交谊典/第041卷 > 礼记 > 《报庞惠恭书》应玚

夫萧艾之歌，发于信宿，子衿之思，起于嗣音，况实三
载，能不有怀？虽萱草树背，皋苏在侧，悒愤不逞，秪以
增毒。朝隐之官，宾不往来，乔木之下，旷无休息，抱劳
而已。足下剖符南面，振威千里，行人子羽，朝夕相继。
曾不枉咫尺之路，问蓬室之旧，过意赐书，辞不半纸，
慰藉轻于缯缟，讥望重于丘山，是《角弓》之诗，所以为
刺也，“植鹭羽于宛丘，骋骏足于株林，发明月之辉光，
照佼人之窈窕，斯亦所以眩耳目之视听，亡声命于
知友”者也。